Document ID: 32013L0010

KOMISJONI DIREKTIIV 2013/10/EL,
19. märts 2013,
millega muudetakse nõukogu direktiivi 75/324/EMÜ aerosoole käsitlevate liikmesriikide õigusaktide ühtlustamise kohta, et kohandada selle direktiivi märgistamisalaseid sätteid Euroopa Parlamendi ja nõukogu määrusega (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. mai 1975. aasta direktiivi 75/324/EMÜ aerosoole käsitlevate liikmesriikide õigusaktide ühtlustamise kohta, (1) eriti selle artiklit 5,
ning arvestades järgmist:
(1)
Direktiivi 75/324/EMÜ lisas on sätestatud aerosoolide klassifikatsioon „mittepõlevateks”, „tuleohtlikeks” või „eriti tuleohtlikeks”. Kui aerosool on klassifitseeritud „tuleohtlikuks” või „eriti tuleohtlikuks”, siis peab mahutil olema tuleleeki kujutav sümbol ning ohutuslaused S2 ja S16, mis on sätestatud nõukogu 27. juuni 1967. aasta direktiivis 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta (2).
(2)
Euroopa Parlamendi ja nõukogu 16. detsembri 2008. aasta määrusega (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist, (3) nähakse ette ainete ja segude klassifitseerimise ja märgistamise ühtlustamine liidus. Selle määrusega inkorporeeritakse liidu tasandil ÜRO raames rahvusvahelisel tasandil heaks kiidetud kemikaalide klassifitseerimise ja märgistamise globaalse harmoneeritud süsteemiga kehtestatud kriteeriumid ainete ja segude klassifitseerimiseks ja märgistamiseks.
(3)
Määrusega (EÜ) nr 1272/2008 tunnistatakse kehtetuks ja asendatakse direktiiv 67/548/EMÜ ning Euroopa Parlamendi ja nõukogu 31. mai 1999. aasta direktiiv 1999/45/EÜ (ohtlike preparaatide klassifitseerimist, pakendamist ja märgistamist käsitlevate liikmesriikide õigus- ja haldusnormide ühtlustamise kohta) (4) alates 1. juunist 2015. Seetõttu on vaja kohandada direktiivi 75/324/EMÜ märgistamise sätted kõnealuse määrusega.
(4)
Määruse (EÜ) nr 1272/2008 kohaselt tuleb eristada kuupäevi, millal võetakse riigi õigusesse üle sätted üksikainet sisaldavate aerosoolimahutite kohta ja millal sätted segusid sisaldavate aerosoolimahutite kohta. Segusid sisaldavate aerosoolimahutite tootjatel peaks olema lubatud vabatahtlikult kohaldada käesoleva direktiivi märgistamise nõudeid varem.
(5)
Kooskõlas määrusega (EÜ) nr 1272/2008 ning ettevõtjate liigse koormuse vältimiseks on ette nähtud üleminekuperiood segusid sisaldavatele aerosoolimahutitele, mis on märgistatud kooskõlas asjakohaste sätetega enne 1. juunit 2015 ning on lastud turule enne seda kuupäeva, mis lubab neid edasi turustada ilma ümbermärgistamiseta.
(6)
Käesolevas direktiivis ettenähtud meetmed on kooskõlas aerosoole käsitleva direktiivi tehnika arenguga kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 75/324/EMÜ muutmine
Direktiivi 75/324/EMÜ muudetakse järgmiselt.
1)
Artikli 8 lõiget 1 muudetakse järgmiselt.
a)
sissejuhatav lause asendatakse järgmisega:
„1. Ilma et see piiraks Euroopa Parlamendi ja nõukogu määruse (EÜ) nr 1272/2008 (5) kohaldamist, peavad igal aerosoolil või juhul, kui üksikasju pole võimalik märkida aerosoolile selle väikeste mõõtmete tõttu (maksimaalne maht 150 ml või vähem), siis aerosoolile kinnitatud etiketil, olema nähtava, loetava ja kustutamatu kirjaga järgmised üksikasjad:
b)
punkt d asendatakse järgmisega:
„d)
üksikasjad, millele viidatakse lisa punktis 2.2;”.
2)
Lisa muudetakse järgmiselt.
a)
punkti 1 lisatakse järgmised punktid 1.7a ja 1.7b:
„1.7a) aine
„aine” määruse (EÜ) nr 1272/2008 artikli 2 lõike 7 määratluse kohaselt;
1.7b) segu
„segu” määruse (EÜ) nr 1272/2008 artikli 2 lõike 8 määratluse kohaselt;”
b)
punktis 2 asendatakse punktid 2.2- 2.4 järgmisega:
„2.2. Märgistamine
Ilma et see piiraks määruse (EÜ) nr 1272/2008 kohaldamist, peab igal aerosoolimahutil olema järgmine kergesti loetav ja kustutamatu märgistus:
a)
sõltumata sisust:
i)
ohulause H229: „Mahuti on rõhu all: kuumenemisel võib lõhkeda”;
ii)
hoiatuslaused P210 ja P251, mis on sätestatud määruse (EÜ) nr 1272/2008 IV lisa 1. osa tabelis 6.2;
iii)
hoiatuslaused P410 ja P412, mis on sätestatud määruse (EÜ) nr 1272/2008 IV lisa 1. osa tabelis 6.4;
iv)
hoiatuslause P102, mis on sätestatud määruse (EÜ) nr 1272/2008 IV lisa 1. osa tabelis 6.1, kui aerosoolimahuti on tarbijale ettenähtud toode;
v)
kõik täiendavad ettevaatusabinõud, mis hoitavad tarbijat toote konkreetsete ohtude eest; kui aerosoolimahutile on eraldi lisatud kasutusjuhised, peavad ka need sisaldama kõnealuseid ettevaatusabinõusid;
b)
kui aerosool on punkti 1.9 kriteeriumide kohaselt klassifitseeritud „mittepõlevaks”, tuleb sellele märkida tunnussõna „Hoiatus”;
c)
kui aerosool on punkti 1.9 kriteeriumide kohaselt klassifitseeritud „tuleohtlikuks”, tuleb sellele märkida tunnussõna „Hoiatus” ja muud määruse (EÜ) nr 1272/2008 I lisa tabelis 2.3.2 sätestatud märgistuselemendid 2. kategooria tuleohtlike aerosoolide jaoks;
d)
kui aerosool on punkti 1.9 kriteeriumide kohaselt klassifitseeritud „eriti tuleohtlikuks”, tuleb sellele märkida tunnussõna „Ettevaatust” ja muud määruse (EÜ) nr 1272/2008 I lisa tabelis 2.3.2 sätestatud märgistuselemendid 1. kategooria tuleohtlike aerosoolide jaoks.
2.3. Vedelfaasi ruumala
Vedelfaasi ruumala ei tohi temperatuuril 50 °C ületada 90 % aerosooli netomahust.”
Artikkel 2
Üleminekusätted
1. Erandina artikli 3 lõikest 1 võib segu sisaldava aerosoolimahuti märgistada enne 1. juunit 2015 vastavalt artiklile 1.
2. Erandina artikli 3 lõike 1 kolmandast lõigust ei pea kooskõlas artikliga 1 segu sisaldavat ja enne 1. juunit 2015 turule lastud aerosoolimahutit ümbermärgistama kuni 1. juunini 2017.
Artikkel 3
Ülevõtmine
1. Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 19. märtsil 2014. Liikmesriigid edastavad nimetatud normide teksti viivitamata komisjonile.
Üksikainet sisaldavate aerosoolimahutite osas kohaldavad liikmesriigid neid sätteid alates 19. juunist 2013.
Segusid sisaldavate aerosoolimahutite osas kohaldavad liikmesriigid neid sätteid alates 1. juunist 2015.
Kui liikmesriigid need sätted vastu võtavad, lisavad nad nendesse sätetesse või nende sätete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.
Artikkel 4
Jõustumine
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Käesolev direktiiv on adresseeritud liikmesriikidele.
Brüssel, 19. märts 2013

Labels: 3
1
20